ร้านบุฟเฟ่ต์สุกี้ชาบูบนเส้นราษฎร์บูรณะ เหมือนจะมีร้านนี้แค่ร้านเดียว ณ เวลานี้ ราคาบุฟเฟ่ต์เริ่มต้นหัวละ 299++ บาท ก่อนมาที่ร้านทีแรกคิดว่าเป็นร้านชาบูเน้นราคาถูก แต่พอมาลองแล้วไม่ใช่แฮะ ร้านนี้ใช้ของคุณภาพดีเหมือนกัน

ร้านอยู่หัวมุมปากซอยราษฎร์บูรณะ 36 เยื้องๆ กับธนาคารกสิกรไทย พนักงานแบงก์เดินมากินได้สบายๆ  มีที่นั่งอยู่สองชั้น ถ้ามากินคนเดียวก็มีโต๊ะบาร์ที่เป็นหม้อส่วนตัวกินคนเดียวได้เลยไม่เขิน  โต๊ะแต่ละโต๊ะจะมีชั้นวางไว้ข้างๆ อันนี้ผมว่าสะดวกดี มีพื้นที่วางถาดเพิ่ม

บุฟเฟ่ต์มี 3 ราคา 299++, 599++ แล้วก็ 1,299++ บาท แบบถูกสุดจะสั่งเนื้อวัวไม่ได้เลย และราคายังไม่รวมเครื่องดื่ม/ไอศครีม ช่วงกลางวัน 11.30 ถึง 13.30 มี Lunch Set ด้วย ราคา 99 บาทได้ ชุดหมูหรือเนื้อ + ข้าวญี่ปุ่น + เครื่องดื่ม refill ....​*** ร้านนี้รับแต่เงินสดนะครับ ***

ราคาบุฟเฟ่ต์ค่อนข้างกระโดด มื้อนี้ตัดสินใจง่ายเลย เลือกเป็น 299++ บาท แล้วสั่งของใน 599 ที่อยากกินแยกเอา  อาหารที่นี่ถาดนึงให้เนื้อมาค่อนข้างเยอะ และชิ้นใหญ่สะใจดี อย่างหมูนุ่ม ถาดนึงมา 3 ชิ้น แต่ละชิ้นใหญ่มาก

- ซุปมีให้เลือก 3 แบบ ซุปฮีโร่ เป็นซุปปลาแห้ง (มื้อนี้เลือกซุปนี้), ซุปดำ และซุปใสซึ่งเป็นซุปผักสำหรับคนเน้นสุขภาพ

- เนื้อสัตว์ของที่นี่ใช้ของซีพี แบบ 299 มีเนื้อสัตว์ให้เลือกแค่อย่างเดียวคือเนื้อหมู 4 แบบ ผมเรียงลำดับความชอบจากมากไปน้อยได้ตามนี้ครับ  หมูสามชั้น (slice มาบางๆ ลวกสุกอย่างเร็ว) > หมูสันคอ > หมูนุ่ม (ชิ้นใหญ่มาก มีส่วนที่เหนียวอยู่ แล้วก็มีส่วนที่หั่นมาหนามากด้วย แล้วแต่ความชอบ แต่ผมว่าหนาไป) > หมูสันนอก

- เนื้อวัว Australia (109.-) เป็นเนื้อวัวที่มีให้สั่งในบุฟเฟ่ต์ 599 ขึ้นไป มื้อนี้สั่งจานนี้มาลองเอง จ่ายเพิ่ม เนื้อไม่ค่อยนุ่มและมันแทรกไม่เยอะเท่าไหร่ ไม่ติดใจ แต่ยังไม่ได้ลองเนื้อโคขุนอีกแบบ ต้องไว้คราวหน้า

- ลูกชิ้นปลาภูเก็ต ร้านนี้ทำลูกชิ้นออกมานุ่มนิ่มอร่อยดีครับ กินแล้วนึกถึงลูกชิ้นร้านเม้งโภชนาหน่อยๆ แต่ว่ายังไม่นิ่มเท่านะ
- บะหมี่หยก ลวกมาดีมาก เหนียวนุ่มอร่อย คุ้มกับพื้นที่ในกระเพาะที่ต้องเสียไป ฮ่าๆ ... ส่วนบะหมี่อีกเมนูชื่อบะหมี่ยุ่น! จะมาให้เราต้มเอง เส้นเหนียวดี แต่ถ้าให้เลือกผมชอบบะหมี่หยกมากกว่า
- เกี๊ยวปลาสวรรค์ / ฟองเต้าหู้ทรงเครื่อง ใช้ได้ครับแต่ว่าไม่ติดใจ
- ตับหมู เซี่ยงจี๊ มาชิ้นใหญ่ๆ อร่อยมากครับ
- ชาเขียว คลอโรฟิลล์ เป็นชาเขียวที่สีเขียวเข้มมากกก เห็นทีแรกนึกว่าน้ำเขียว :P
- น้ำจิ้มแซ่บสุกี้แซ่บดี พริกกระเทียมมีให้ปรุงพร้อม ส่วนน้ำจิ้มพอนสึไม่ได้มีอะไรเด่น

ไม่พูดถึงไอศครีมคงไม่ได้ เพราะว่าร้านนี้เอาตู้ไอศครีมมาล่อไว้ตั้งแต่ตอนเปิดประตูร้านเข้าไป ไอศครีมเป็นไอศครีม Premium homemade น่ากินมาก ยี่ห้อ Muse มีให้เลือกเกือบ 20 รสชาติ แต่ไม่ได้รวมอยู่ในบุฟเฟ่ต์นะคร้บ ต้องจ่ายเพิ่ม ผมลองไอศครีมมะนาวน้ำหอม กับ สตรอเบอรี่ชีสเค้ก มะนาวเปรี้ยวจี๊ดดด ส่วนชีสเค้กก็ได้ก้อนเค้กชิ้นเล็กๆ ซ่อนๆ อยู่ในไอศครีมอร่อยดีครับ

โดยรวมแล้วค่อนข้างดีครับ ใช้วัตถุดิบคุณภาพดี แต่ว่าราคาไม่ค่อยเบาเท่าไหร่ ครั้งหน้าว่าจะลองสั่งเนื้อวากิว Hero ดูหน่อย จะได้รู้ว่าบุฟเฟ่ต์แบบ 1,299++ มันจะมีโอกาสกินได้คุ้มมั้ย สำหรับมื้อนี้ 299++ ผมว่าโอเคเลย  มื้อนี้ 895 บาท 2 คน ก็ถือว่าคุ้มอยู่นะ